Solidariteit verwelkom nasionale tesourie as bondgenoot in die stryd teen die radikale implementering van die NGV - Solidariteit GildesSolidariteit Gildes Solidariteit verwelkom nasionale tesourie as bondgenoot in die stryd teen die radikale implementering van die NGV - Solidariteit Gildes
Home / Gesondheidpraktisyns Artikel / Solidariteit verwelkom nasionale tesourie as bondgenoot in die stryd teen die radikale implementering van die NGV
Solidariteit verwelkom nasionale tesourie as bondgenoot in die stryd teen die radikale implementering van die NGV
Solidariteit verwelkom die hewige en omvattende kritiek wat die waarnemende direkteur-generaal van die tesourie, Ismail Momoniat, oor die omstrede wetsontwerp op Nasionale Gesondheidsversekering uitgespreek het. Die kritiek het aan die lig gekom nadat 'n skrywe aan die departement van gesondheid uitgelek het. Morné Malan, 'n senior navorser verbonde aan die Solidariteit Navorsingsinstituut (SNI), verduidelik: “Die weergawe van die wetsontwerp wat in Junie vanjaar vir kommentaar vrygestel is, is reeds uit talle oorde gekritiseer. Dit is bemoedigend dat die tesourie nou ook in die kryt klim om die koue water van die realiteit op hierdie ideologiese vlamme te gooi.”
Die brief vanaf die tesourie stel voor dat die wetsontwerp, soos in Oktober gewysig, nie voor die kabinet kan dien voordat deeglike konsultasie nie plaasgevind het en verreikende veranderinge aan die huidige inhoud nie gemaak is nie. Tesourie se kritiek het betrekking op feitlik elke enkele aspek van die konsepwetgewing. Malan lys onder meer die volgende punte van kritiek:
Die voorgestelde wetgewing is volgens Momoniat ongrondwetlik.
Voorts poog die wetsontwerp om talle ander stukke wetgewing te troef, soos onder meer die Wet op Openbare Finansiële Bestuur, die Wet op die Verdeling van Inkomste, die Wet op Interregerings- Fiskale Betrekkinge, en die Wet op Mededinging.
Dit is duidelik dat die departement van gesondheid die wetsontwerp eensydig gewysig het, en dat geen aandag gegee is aan enige van die geskrewe kommentaar wat ingedien is nie.
Die departement van gesondheid het geen berekeninge gedoen wat die koste van die fonds, die koste verbonde aan die voorsiening van nasionale gesondheidsorg op sigself, of enige ander verwante sake soos die oprigting van klinieke en die daarstelling van gesagsliggame betref nie.
Soos sy voorganger is die wetsontwerp onsamehangend, onduidelik, dubbelsinnig en onuitvoerbaar. Die wisselwerking tussen die onderskeie departemente, hoe befondsing sal funksioneer, die verantwoordelikhede en ligging van gesondheidsdiensverskaffers bly steeds alles onduidelik.
Die voorstel dat alle privaat mediese skemas en fondse voortaan bloot komplementêre dienste gaan lewer, skep onsekerheid, en volgens die brief het dit ook 'n uiters dreigende (“extremely threatening”) houding teenoor alle verbruikers van mediese fondse, belastingbetalers en enigiemand wat in privaat mediese sorg sou wou belê.
“Dit is amper asof hierdie wetsontwerp beskou word as ’n stuk superheld-wetgewing deur minister Motsoaledi. Dit troef alle bestaande wette, insluitende die Grondwet!
“Ten opsigte van die finansiering daarvan, het selfs Steinhoff se boeke meer sin gemaak. Ons sit met reuse-uitgawes en geen benul hoe dit betaal gaan word nie, met minister Motsoaledi wat nog onduidelikheid en wensdenkery as befondsingsmodel aanbied.”
Solidariteit is hoogs bemoedig deur die pragmatiese benadering van die tesourie met betrekking tot die NGV en eis die departement van gesondheid se samewerking in hierdie verband. Malan sluit af: “Hierdie brief is 'n geweldige hou teen die kop vir die ideologies-gedrewe benadering wat tot dusver deur die departement van gesondheid gevolg is. Die bedreiging wat die huidige formaat van die voorgestelde NGV vir gesondheidsdiensverskaffers en vir die bevolking as geheel inhou, is wesenlik. So 'n skrywe skep hoop dat daar steeds eilande van redelikheid binne die regerende party is, waar praktiese en ekonomies verantwoordelike oorwegings steeds gewig dra. Hierdie brief is 'n uiters positiewe verwikkeling vir almal wat hul kommer oor die voorstel uitgespreek het. In hierdie boksgeveg is dit vir die Suid-Afrikaanse publiek bemoedigend om te kan terugkyk en die nasionale tesourie in jou hoek te sien sit.”
Navorser: Solidariteit Navorsingsinstituut